Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1096

1. A hírközlés szerepe a társadalom fejlődésében 1.1. A lakosság hírközlési igényeit úgy kell kielégíteni, hogy a hírközlés hozzájáruljon az életminőség javulásához, a műveltségi-kulturális szint emelkedéséhez, megfelelő életérzés kialakulásához, a társadalmi rétegek, valamint az ország egyes régiói közötti különbségek csökkentéséhez és mindezzel alapozza meg az információs társadalom megvalósítását. 1.1.1. Egyetemes szolgáltatási kötelezettség Az Európai Unió normáinak megfelelően kell szabályozni a távközlési és postai szolgáltatások területén az egyetemes szolgáltatások körét és árát, emellett a postai szektorban a fenntartott szolgáltatások körét és terjedel- 1998/42. szám mét is. Az egyetemes minősített szolgáltatásoknak mindenki számára mindenhol elérhetőnek, áraiknak „elfogadhatónak és megfizethetőnek” kell lenniük. Az egyetemes szolgáltatás feltételrendszerét a távbeszélő szolgáltatás teljes liberalizációjának időpontjáig, 2002-ig szükséges kialakítani. A távközlési szektorban a szolgáltatások finanszírozási sémáját a fogyasztókra szabottan, a fogyasztók és a gazdaság teherbíró képességét figyelembe véve kell kialakítani úgy, hogy az egyetemes szolgáltatás nyújtására kötelezett és/vagy azt vállaló szolgáltató kompenzálásának forrását elsősorban maguk a szolgáltatók képezzék, létrehozva egy finanszírozási alapot vagy alapítványt, amelynek feltöltési módja hasonlít az adózáshoz. Az alap létrehozásánál nem nélkülözhető a fejezeti kezelésű előirányzat (a volt Hírközlési Alap) közreműködése sem. Az egyetemes szolgáltatási kötelezettség keretében olyan távközlési szolgáltatási minőséget, illetve infrastruktúrát kell biztosítani, amivel a lakosság minden rétege számára 2004-ig elérhetővé válik a minimum 64 kbit/s adatátviteli kapcsolatú Internet szolgáltatás. Postai területen az EU-nak az egyetemes, valamint a fenntartott szolgáltatásokra megfogalmazott definícióiból nemcsak az ellátási kötelezettség szélesítése, hanem az egyetemes szolgáltatás nyújtásának veszteségeit bizonyos fokig kompenzáló, ún. fenntartott (kizárólagos) szolgáltatási kör jelentős szűkítése adódik. Ez évente 1,5—2 Mrd Ft olyan üzemeltetési költségtöbbletet okoz, amelyet többletbevétellel nem lehet fedezni, így állami forrás igénybevétele is szükséges. A veszteségek csökkenthetők, amennyiben az EU irányelvek szerinti szabályozás bevezetésére csak 2001 után kerül sor. A Magyar Posta Rt.-nek mint egyetemes szolgáltatónak — az európai irányelvek szerint szélesedő ellátási kötelezettség teljesítése érdekében — szállító eszközparkjának bővítését, feldolgozókapacitásának és kézbesítőrendszerének fejlesztését kell végrehajtania. A költségvetési forrásigény mintegy 7 Mrd Ft, mely összeg visszatérülhet, ha a Magyar Posta Rt. a privatizációt követően tőzsdei bevezetésre kerül. 1.1.2. Lakossági elérési pontok hálózatának kialakítása A hírközlés területén ki kell dolgozni a teleház, intelligens város és intelligens régió programokat, melyek megvalósítása évente kb. 1 Mrd Ft költségvetési forrást igényel. Létre kell hozni a számítógépes hálózati szolgáltatások nyilvános elérésére alkalmas helyek olyan rendszerét, amelyeken keresztül biztosítható, hogy minden magyar lakos (elvben) hozzáférjen az informatikai hálózatokhoz akkor is, ha otthon ilyen lehetőségekkel nem rendelkezik. A postai szolgáltatóhely hálózatot alkalmassá kell tenni megfelelő informatikai hálózat kiépítésével információs hozzáférési pontok kialakítására, miáltal a postai szolgáltatóhelyek bázisai lehetnek a telefalu hálózatoknak. 1.1.3. Az elektronikus média programjai Az államnak kezdeményező szerepet kell játszania a transznacionális (regionális) értékeket közvetítő, tartalmas műsorokat sugárzó televíziózás megteremtésében. Támogatni kell a kisközösségek életét szervező, azt programmal ellátó helyi kezdeményezéseket az ismeretterjesztés, nevelés és a térségre vonatkozó specifikus kérdések kezelése tekintetében. 1.1.4. Minden otthonból elfogadható áron elérhető legyen az Internet El kell érni, hogy Magyarország teljes területén a háztartások, intézmények és a vállalkozások univerzális szolgáltatásként mind a távbeszélő, mind az Internet szolgáltatáshoz hozzáférjenek. Fő célkitűzés, hogy kb. 2002-ig az Internet elérhetősége azonos legyen a távbeszélő szolgáltatás elérhetőségével. Az információs társadalom kialakulását gyorsító és támogató intézkedések között jelentős szerepet kell betöltenie annak, amely az Internet szolgáltatások általánosan olcsó elérhetőségét biztosítja. Szükséges feltétel a helyi távbeszélő díjjal való Internet elérés országos biztosítása és az Internet szolgáltatást terhelő állami elvonások (adó, vám) csökkentése. 1.1.5. Multimédia általános elérhetősége A kábeltelevíziós hálózatokat úgy kell továbbfejleszteni, hogy adatátvitelre is alkalmassá váljanak. El kell érni, hogy a háztartásokban a műsorjel-szolgáltatás hozzáférési pontja legyen alkalmas az interaktív hálózati csatlakozásra. A jogalkotás eszközrendszerével lehetővé kell tenni, hogy a szolgáltatók 2002-től — a technológiai konvergencia eredményének kihasználásával — képesek legyenek azonos szolgáltatás hozzáférési ponton keresztül beszéd-, kép- és informatikai interaktív szolgáltatásokat nyújtani. 1.2. A nemzetgazdaság hírközlési igényeit úgy kell kielégíteni, hogy az ágazat közvetlen és közvetett módon az átlagosnál nagyobb mértékben járuljon hozzá a nemzeti jövedelem növekedéséhez, az új technológiák gyors bevezetéséhez, az ország nemzetközi versenyképességének javulásához és — az általános intelligenciaszint emelését is célzó új állami beruházások útján mint pl. informatika parkok létrehozása, kutatás-fejlesztést elősegítő beruházások — a korszerű infrastruktúra megteremtéséhez, illetve a foglalkoztatás növeléséhez. A gazdaság, az állami és közigazgatási szféra számára biztosítani kell az igényük szerinti távbeszélő és adatátviteli kapacitást. 1.2.1. Exportképes informatikai termékek és szolgáltatások létrehozásának támogatása Az információs társadalom új, tudás-intenzív termékeket igényel és hoz létre, ami egyedülálló lehetőséget kínál az országnak arra, hogy sikerrel találjon olyan területeket, ahol exportképessé tud válni. Ezért elő kell segíteni a multinacionális cégek és a magyar szellemi és ipari kapacitások kooperációját. Számba kell venni a hazai kis- és középvállalkozások mozgósítására és támogatására alkalmas eszközöket. Szükséges a hírközlési és informatikai kötődésű hazai kis- és középvállalkozások 1998/42. szám külföldi piacokon való megjelenésének támogatása a kapcsolatteremtés, piacelemzés segítségével, a minőségbiztosítás, valamint a korszerű fejlesztési technológiák átvételének támogatásával. Hasonlóan támogatni kell a már kialakult hazai tevékenységek kilépését a környező országokba (pl. mobil telefónia, amennyiben a helyi szabályozás már lehetővé teszi ezt; hardver-termékek disztribúciója; oktatás stb.). Ki kell választani szolgáltatásokon belüli azon kulcsfontosságú területeket, melyek koncentrált támogatása a leghatékonyabban segíti elő az információs társadalom kialakulását és fejlődését. Ezeken a területeken a vállalkozói szféra az állammal közösen hozhat létre projekteket, például: — postai és távközlési alkalmazási csomagok adaptálásának támogatása, — az új szolgáltatásokhoz kapcsolódó szoftver technológiák bevezetésének támogatása, — távközlési, postai és informatikai minőségbiztosítási technológiák bevezetésének támogatása, — az előremutató távközlési megoldások (1800 MHz-es GSM, műholdas kommunikáció stb.), — „Web-ágazat”, Internet szolgáltatás, — távvásárlás (teleshopping) üzleti és postai szállítási hátterének kiépítése. Külön intézkedésekkel kell elősegíteni a szolgáltatói és a nonprofit szféra közötti együttműködést. 1.2.2. Kutatás-fejlesztés Az alap- és alkalmazott kutatásokat a hírközlés területén részben állami forrásokból kell finanszírozni. Emellett szükség van az állam aktív közvetlen részvételére elsősorban olyan kutatás-fejlesztési projektek finanszírozásában, amelyek magánvállalkozások által gazdaságosan nem végezhetők el, de segíthetik a magánvállalkozások aktív bekapcsolódását is. A felsőoktatási és kutatási szféra számára költségvetési forrásból biztosítani kell a legkorszerűbb technológiájú és kapacitású eszközparkot és az európai kutatási és fejlesztési programokhoz való csatlakozás forrás fedezetét. A gazdasági szabályozást úgy kell alakítani, hogy ösztönözze a vállalkozásokat a kutatás-fejlesztési tevékenységre. Összességében évente mintegy 3—5 Mrd Ft költségvetési forrásigénnyel lehet számolni úgy, hogy a kezdeti 3 Mrd Ft-os felhasználás az EU csatlakozásunkat követő évekre 5 Mrd Ft-ra is növekedhet. A forrást nem a Hírközléspolitika keretein belül, hanem a kutatás-fejlesztési keretprogramok részeként kell biztosítani.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes